b'\n_START_ARTICLE_\nFrank Williams\n_START_SECTION_\nKariera\n_START_PARAGRAPH_\nPo kraj\xc5\xa1i karieri dirka\xc4\x8da in mehanika je nekaj \xc4\x8dasa deloval kot potujo\xc4\x8di trgovec z \xc5\xbeivili. Do leta 1966, ko je ustanovil mo\xc5\xa1tvo Frank Williams Racing Cars, ki je najprej nekaj let nastopalo v Formuli 3 in Formuli 2, ko sta za mo\xc5\xa1tvo dirkala tudi Piers Courage in Tony Trimmer. Za sezono 1969 Formule 1 je Williams kupil Brabhamovi \xc5\xa1asijo, s katero je nastopal Courage ter osvojil dve drugi mesti. Za sezono 1970 je Williams za\xc4\x8del sodelovati z Alessandrom de Tomasom, toda po smrtni nesre\xc4\x8di Couraga na dirki za Veliko nagrado Nizozemske sta sodelovanje prekinila. V sezoni 1971 je s \xc5\xa1asijo od March Engineeringa za mo\xc5\xa1tvo dirkal Henri Pescarolo, v sezoni 1972 pa je mo\xc5\xa1tvo prvi\xc4\x8d nastopalo s \xc5\xa1asijo lastne izdelave, Politoys FX3 Lena Baileya, toda Pescarolo je dirkalnik popolnoma uni\xc4\x8dil v nesre\xc4\x8di \xc5\xbee na prvi dirki._NEWLINE_Williams, ki je bil v finan\xc4\x8dnih te\xc5\xbeavah, saj je moral zaradi nepla\xc4\x8devanja ra\xc4\x8dunov mo\xc5\xa1tvo nekaj \xc4\x8dasa voditi celo iz telefonske govorilne, je iskal sponzorski denar pri Marlboru in italijanski avtomobilski tovarni Iso Rivolta. \xc4\x8ceprav je uspel skleniti dogovor o sponzorstvu, pa je moral za sezono 1976 skleniti dogovor z Walterjem Wolfom. \xc4\x8ceprav je ista ekipa delovala \xc5\xa1e naprej pod imenom Walter Wolf Racing, Williams ni bil ve\xc4\x8d \xc5\xa1ef mo\xc5\xa1tva, zato ga je zapustil, sledil pa mu je in\xc5\xbeenir Patrick Head. Skupaj sta pridobila prazno skladi\xc5\xa1\xc4\x8de preprog v Didcotu, Oxfordshire in napovedala ustanovitev novega mo\xc5\xa1tva Williams Grand Prix Engineering. Za mo\xc5\xa1tvo je prvo zmago dosegel Clay Regazzoni v sezoni 1979, prvi naslov prvaka Alan Jones v sezoni 1980, drugega pa Keke Rosberg v sezoni 1982, v sezonah 1980 in 1981 je Williams osvojil tudi konstruktorski naslov._NEWLINE_Leta 1986 se je Frank Williams v avtomobilski nesre\xc4\x8di huje po\xc5\xa1kodoval, ko je ob vo\xc5\xbenji od dirkali\xc5\xa1\xc4\x8da Paul Ricard do letali\xc5\xa1\xc4\x8da v Nici izgubil nadzor nad vozilom, ki se je v nesre\xc4\x8di ve\xc4\x8dkrat prevrnil. Williams je v nesre\xc4\x8di utrpel hude po\xc5\xa1kodbe hrbtenice, zaradi katerih je prikovan na invalidski vozi\xc4\x8dek. Vseeno je Williams v 1986 osvojil konstruktorski naslov prvaka, v sezoni 1987 pa dvojno krono, saj je dirka\xc5\xa1ki naslov osvojil Nelson Piquet, ki je premagal Nigela Mansella, mo\xc5\xa1tvenega kolega pri Williamsu. Po nekaj slab\xc5\xa1ih sezonah je mo\xc5\xa1tvo dominiralo v devetdesetih letih, saj je med sezonama 1992 in 1997 osvojilo kar pet konstruktorskih naslovov prvaka in en naslov podprvaka. Vse od tedaj pa mo\xc5\xa1tvu ni ve\xc4\x8d uspelo priti popolnoma na veh, \xc5\xa1e najbli\xc5\xbeje so bili v sezonah 2002 in 2003 z dvema zaporednima naslovoma konstruktorskega podprvaka.'